**Nordisk krimi vækker islandsk sagaskrift til live**

*Et vigtigt historisk pergamentskrift fra 1300-tallet og et mystisk lig fra nutiden er omdrejningspunktet i FLATØGÅDEN, der blev nomineret til den skandinaviske krimipris Glasnøglen*

Da sælfangere finder et fordærvet lig af en dansk forsker i 1960 på en islandsk klippeø, er det op til den unge Kjartan at undersøge drabet. Den konfliktsky Kjartan er dog ingen typisk helt, og han har lige så svært ved at afhøre de lokale beboere på den afsidesliggende ø, som han har ved at fordøje de lokale delikatesser som hvalspæk og andet godt fra havet. Han må bevæge sig dybere og dybere ind i en mørk og ukendt verden af islandske sagn fyldt med sagnomspundne legender, symboler og drømmetydninger for at løse Flatøgåden og finde forklaringen på danskerens død.

**Flatø: øen, bogen og gåden**

Flatø er en lille ø i skærgårdsområdet vest for Island. Øen har lagt navn til *Flatøbogen*, et islandsk sagaskrift fra 1300-tallet. *Flatøbogen* indeholder sagaer om norske konger, og bogen er det største bevarede islandske pergamenthåndskrift. Fra 1656 til 1971 tilhørte *Flatøbogen* Det Kongelige Bibliotek i København. Efter udlevering til Island opbevares den nu på Islands Universitet.

*Flatøbogen* er omdrejningspunktet for mystikken i FLATØGÅDEN.

FLATØGÅDEN blev ved udgivelsen i 2004 nomineret til den skandinaviske krimipris Glasnøglen og har været på bestsellerlisten hos Amazon og i Tyskland.

**Forfatteren**

Viktor Arnar Ingólfsson er født 12. april 1955 i Akureyri på Island og bor i Reykjavik. To gange er han blevet nomineret til Glasnøglen, heriblandt for FLATØGÅDEN. Viktor Arnar Ingólfsson har indgående kendskab til *Flatøbogen*, som han fortæller om i sine internationale foredrag. Ved siden af sit forfatterskab passer han sit fuldtidsjob som ingeniør ved Islands vejdirektorat. Han er gift og har to døtre.

**Forfatteren er til rådighed for interviews i Danmark 14.-17. marts 2013**

Kontakt forlaget for interviewaftale.

**FLATØGÅDEN**

**Af Viktor Arnar Ingólfsson**

På dansk ved Kim Lembek

Roman. 288 sider. Pris: 249,95 (vejl.)

Forlaget Turbulenz. Udkommer 15. marts 2013